H.Məmmədov. Hörmətli Sədr, hörmətli millət vəkilləri! Mən düşünürəm, burada belə bir fikir səsləndirsəm ki, Avropa strukturları, AŞPA da daxil olmaqla Qərb imperializminin struktur vahidləridir və onun işğalçılıq siyasətini həyata keçirməyə hüquqi və ideoloji yardım göstərirlər, düşünürəm ki, o qədər də ədalətsiz fikir səsləndirmiş olmaram. Çünki Azərbaycan da bu təşkilata üzv olduğu dövrdə buna bənzər hadisələrlə rastlaşıb, avropalılar əksər hallarda insan hüquqları və azadlıqları kimi qlobal dəyərləri milli dövlətlərə qarşı silah kimi istifadə edirlər və Türkiyənin timsalında bunun bir daha əyani şahidi olduq ki, Türkiyə öz milli dövlətçiliyini qorumaq üçün, milli sərhədlərini təhdid edən terrorizmə qarşı mübarizə aparmaq üçün məhz BMT-nin Nizamnaməsinin 51-ci maddəsinə söykənərək müdafiə aktını həyata keçirib, Suriyada və İraqda terrorist məntəqələrini dağıdıb. Avropa Şurasının səbrini daşıran sonuncu damla da bu oldu. Ona görə də biz əgər AŞPA-nın və digər Avropa strukturlarının son qərarlarına diqqət etsək, görəcəyik ki, 2003-cü ildən bu günə qədər alınan qərarların əsasında iki fəlsəfə durur. Bunlardan biri islamofobiya, digəri isə ksenofobiyadır. Əksər hallarda biz müsəlman ölkəsi olduğumuz üçün bunu islamofobiyanın təzahürü kimi qəbul edirik. Amma digər ölkələrə münasibətdə burada etnik milliyyətçilik görürük və buna görə də bunu ksenofobiya adlandırırıq. Mən düşünürəm ki, buna qarşı AŞPA-da iştirak edən və islamofobiyadan əziyyət çəkən bütün yerli parlament nümayəndələri mübarizə aparmalıdırlar və nəticədə bunların birliyi düşünürəm ki, AŞPA-nın qərarlarında korrektəyə gətirib çıxara bilər. Ona görə də mən hörmətli Səməd müəllimin dediyi fikirləri bölüşürəm.